Interessante kursusse vir wyndruifverbouers | Netwerk24
Interessante kursusse vir wyndruifverbouers
Wyndruifprodusente sal vanjaar oudergewoonte weer die kans kry om hul spanne vir Vinpro se jaarlikse reeks wingerdkursusse in te skryf.
Dié wingerdopleidingsreeks word moontlik gemaak deur die Vinpro-stigting en sal die hele spektrum van wyndruifverbouing dek.
“Vinpro se reeks wingerdkursusse help produsente en hul spanne om die beste uit hul wingerd te kry deur te verstaan hoe dit wat hulle vandag doen, uiteindelik ’n uitwerking op die oes en wyn op die rak gaan hê. Die beste wyne begin in die wingerd en by die mense wat dit elke dag versorg,” sê Hanno van Schalkwyk, ’n Vinpro-wingerdboukundige aan die stuur van die kursusse.
Vinpro het tot dusver al 1 500 mense in 68 werksessies van 2012 af opgelei. Verskeie opleidingsopsies is beskikbaar, waarvan die gewildste ’n eendagkursus is.
“Ons opleidingsbeamptes begin die dag met ’n aanbieding en video, wat ons studente in hul gedrukte notas kan volg. Ná middagete gaan ons na die wingerd en oefen daar deur middel van praktiese demonstrasies,” sê Van Schalkwyk.
Produsente kan hul spanne vir een van die eendagsessies registreer deur die opleidingskantoor te kontak en die sessies op hul plaas te versoek.
Halfdagkursusse is vir ’n vinnige verfrissingsessie beskikbaar.
Die volgende eendagkursusse is beskikbaar:• Wingerdvestiging: 7 tot 28 Mei• Snoei: 29 Mei tot 19 Junie• Grondbestuur: 25 Junie• Identifisering van siektes en plae: 2 tot 31 Julie• Bemesting: 17 Julie• Besproeiing: 1 tot 22 Augustus• Grondkunde: 15 Augustus• Stokontwikkeling: 3 tot 25 September• Oes van wyndruiwe: 17 September• Lowerbestuur: 26 September tot 10 Oktober
Die kursusse is meestal in Afrikaans, maar spesifieke sessies sal in Engels aangebied word.
Die eendagkursus is beskikbaar teen R300 per persoon, en die halfdagkursus teen R180 per persoon.
Indien jy belangstel kan jy www.vinpro.co.za besoek vir meer inligting oor die opleiding in jou streek of kontak die opleidingskantoor by 021 276 0429 of training@vinpro.co.za.